b'\n_START_ARTICLE_\nFrau Luna\n_START_SECTION_\nFaktoloogia\n_START_PARAGRAPH_\nEsmaettekanne toimus 2. mail 1899 Berliini Apollo-Theateris. Oli v\xc3\xa4ljatulekul tohutult edukas. Esitati samal aastal Budapestis, Viinis, Pariisis ja Londonis. 1922. aastal esitati Berliini Apollo-Theateris muudetud ja lisalugudega t\xc3\xa4iendatud 2-vaatuseline 11 stseeniga kaks tundi kestev redaktsioon. Sellesse versiooni koopteeriti selleks ajaks kultuslauluks ja Berliini tunnusmeloodiaks kujunenud Lincke marsilaul "Berliner Luft" (\'Berliini \xc3\xb5hk\') tema 1904. aastal esietendunud samanimelisest operetist. Seda versiooni esitatakse t\xc3\xa4nap\xc3\xa4eval regulaarselt saksakeelsetes maades._NEWLINE_Rollide esmaesitajad: Willy Walden (proua Luna), Robert Steidl (Fritz), Arnold Rieck (L\xc3\xa4mmermeier), Emmy Krochert (Leontine), Harry Bender (Theophil), Siegmund Lieban (Sternschnuppe). 1975 valmis re\xc5\xbeiss\xc3\xb6\xc3\xb6r Eugen Yorkil telefilm muudetud libretoga "Frau Luna" ainetel Lincke muusikaga._NEWLINE_Peamised osad: proua Luna, Kuu valitseja (sopran), prints Sternschnuppe (tenor), Veenus (subrett), Marss (subrett), Stella, Kuu teenijanna (subrett), Theophil, majordoomus (bariton bufo), Leontine Pusebach, lesk (metsosopran), Marie Pusebach, tuntud kui kallike (sopran), Pannecke, maksuametnik (bass-bariton), L\xc3\xa4mmermeister, r\xc3\xa4tsep (tenor), Fritz Steppke, mehaanik (tenor)._NEWLINE_Re\xc5\xbeiss\xc3\xb6\xc3\xb6r Theo Lingen tegi 1941. aastal Berliini UFA stuudios samanimelise filmi. Peaosades Lizzi Waldm\xc3\xbcller, Fita Benkhoff, Irene von Meyendorff ja Theo Lingen._NEWLINE_Eesti teatrid pole seda operetti lavastanud.\n_START_SECTION_\nTegevus\n_START_PARAGRAPH_\nS\xc3\xbcndmused toimuvad 19. sajandi viimastel aastatel ja 20. sajandi alguses Berliinis ja kujuteldavalt Kuul. Fritz Steppke on ehitanud \xc3\xb5hupalli, millega tahab lennata Kuule. Tema ettev\xc3\xb5tmist toetavad s\xc3\xb5brad. Kuid majaproua Leontine Pusebach peab ideed kentsakaks. Ta keelab mehe otsingul oleval n\xc3\xb5ol Mariel mehaanik Fritziga abielluda. Idee lennata \xc3\xb5hupalliga Kuule meeldib ka kergete elukommetega Panneckele ja r\xc3\xa4tsep L\xc3\xa4mmermeierile._NEWLINE_L\xc3\xb5puks k\xc3\xb5ik kolm, samuti proua Pusebach ja Marie stardivad lennuv\xc3\xa4ljalt pikale reisile. Kuul kulgeb elu kuninganna proua Luna juhtimisel. \xc3\x95hupall Maalt ajab kohalikud segadusse. Kuupolitsei vahistab tulnukad. Nad antakse rahu rikkumise p\xc3\xa4rast kohtu alla. Proua Luna koos oma alaliste saatjate Veenuse ja Marsiga on berliinlaste suhtes armulikud. Nad huvituvad Steppke tegevusest. Proua Luna korraldab p\xc3\xa4rast v\xc3\xa4rvikaid seiklusi k\xc3\xbclaliste auks vastuv\xc3\xb5tu ning loovutab neile Maale naasmiseks oma kosmoseauto.'